|  |
| --- |
| ΕΚΑΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:**eka.press@gmail.com** ■

Αρ. Πρωτ.: 6777 Αθήνα, 11/02/2022

**ΔΕΛΤΙΟ ΤΥΠΟΥ**

Το Εργατικό Κέντρο Αθήνας καλεί όλα τα σωματεία μέλη του και τους εργαζόμενους της Αττικής να οργανώσουν τον αγώνα και τη διεκδίκηση για άμεσα μέτρα ενίσχυσης του εισοδήματος, προστασίας της υγείας και της ζωής μας. Δεν αντέχουμε να ζούμε άλλο με τους μισθούς πείνας, την ακρίβεια, τις αυξημένες τιμές στην ηλεκτρική ενέργεια, τα καύσιμα, τα είδη πλατιάς λαϊκής κατανάλωσης, τα νέα χαράτσια. Δεν είναι δυνατόν να συνεχίζουμε να μετράμε καθημερινά δεκάδες νεκρούς από την πανδημία του COVID-19, να μην στηρίζεται το δημόσιο σύστημα υγείας και να μην παίρνονται μέτρα προστασίας στους χώρους δουλειάς, τα σχολεία, τους παιδικούς σταθμούς, τις συγκοινωνίες. Στηρίζουμε τους αγώνες κάθε σωματείου ενάντια στις κυβερνητικές πολιτικές που οδηγούν σε απολύσεις, στο κλείσιμο επιχειρήσεων και στην εξαθλίωση των εργαζομένων.

**Αντιπροσωπεία του ΕΚΑ θα συμμετάσχει στη διαδήλωση ενάντια στο κλείσιμο της ΛΑΡΚΟ, την Κυριακή 13 Φλεβάρη και ώρα 10.30πμ, στη Λάρυμνα. Εκφράζουμε την αλληλεγγύη μας στην πανυγειονομική απεργία της ΟΕΝΓΕ και της ΠΟΕΔΗΝ στις 23 Φλεβάρη. Το Σαββάτο 26 Φλεβάρη στις 12μμ στο Σύνταγμα, εκδηλώνουμε την αλληλεγγύη μας στους εργαζόμενους της ΛΑΡΚΟ, της COSCO, των Πετρελαίων Καβάλας και της Νηματουργίας Βαρβαρέσος, και διεκδικούμε:**

* Κάνεις εργαζόμενος χωρίς Συλλογική Σύμβαση με ουσιαστικές αυξήσεις στους μισθούς.
* Να μην κλείσει η ΛΑΡΚΟ.
* Όχι στις απολύσεις και τις αναστολές συμβάσεων.
* Κατάργηση του ΦΠΑ στα είδη πλατιάς λαϊκής κατανάλωσης. Κατάργηση του ΕΝΦΙΑ για τα εργατικά και λαϊκά νοικοκυριά.
* Μείωση της τιμής του ρεύματος κατά 50%. Κατάργηση όλων των φόρων στα καύσιμα και την ενέργεια. Κανένα σπίτι χωρίς ρεύμα, νερό, τηλέφωνο.
* Αφορολόγητο στα 12.000 ευρώ. Διαγραφή χρεών για τα εργατικά και λαϊκά νοικοκυριά.
* Μέτρα προστασίας της υγείας και της ασφάλειας στους χώρους δουλειάς, τις συγκοινωνίες, τα σχολεία, τους παιδικούς σταθμούς. Ενίσχυση του δημοσίου συστήματος υγείας.
* Κάτω τα χέρια από τα συνδικαλιστικά μας δικαιώματα.

**ΒΓΑΙΝΟΥΜΕ ΜΠΡΟΣΤΑ**

**ΓΙΑ ΤΗΝ ΕΝΙΣΧΥΣΗ ΤΟΥ ΕΙΣΟΔΗΜΑΤΟΣ ΜΑΣ**

**ΓΙΑ ΤΗΝ ΥΠΕΡΑΣΠΙΣΗ ΤΗΣ ΔΟΥΛΕΙΑΣ ΜΑΣ**

**ΓΙΑ ΤΗΝ ΠΡΟΣΤΑΣΙΑ ΤΗΣ ΥΓΕΙΑΣ ΤΟΥ ΛΑΟΥ**

**ΓΙΑ ΤΗΝ ΥΠΟΓΡΑΦΗ ΣΥΛΛΟΓΙΚΩΝ ΣΥΜΒΑΣΕΩΝ ΕΡΓΑΣΙΑΣ**

**Το Δ.Σ.**